pythainlp/thaigov-v2-corpus-22032023 huggingface dataset:
วันจันทร์ที่ 28 กุมภาพันธ์ 2565
ความคืบหน้าการใช้สิทธิโครงการคนละครึ่ง ระยะที่ 4
ความคืบหน้าการใช้สิทธิโครงการคนละครึ่ง ระยะที่ 4 โดยจากข้อมูลสะสม ณ วันที่ 27 กุมภาพันธ์ 2565 ณ เวลา 23.00 น. พบว่า มีผู้ใช้สิทธิที่เป็นประชาชนที่เข้าร่วมโครงการคนละครึ่ง ระยะที่ 3 จำนวน 25.32 ล้านราย ซึ่งมียอดใช้จ่าย 45,252.2 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการใช้สิทธิโครงการคนละครึ่ง ระยะที่ 4 (โครงการฯ ระยะที่ 4) โดยจากข้อมูลสะสม ณ วันที่ 27 กุมภาพันธ์ 2565 ณ เวลา 23.00 น. พบว่า มีผู้ใช้สิทธิที่เป็นประชาชนที่เข้าร่วมโครงการคนละครึ่ง ระยะที่ 3 (ประชาชนกลุ่มเดิมฯ) จำนวน 25.32 ล้านราย ซึ่งมียอดใช้จ่าย 45,252.2 ล้านบาท และมีผู้ใช้สิทธิที่เป็นประชาชนทั่วไปที่ไม่ได้เข้าร่วมโครงการคนละครึ่ง ระยะที่ 3 (ประชาชนกลุ่มใหม่ฯ) จำนวน 7.3 แสนราย ซึ่งมียอดใช้จ่าย 825.3 ล้านบาท รวมมีผู้ใช้สิทธิทั้งหมดจำนวน 26.05 ล้านราย และยอดการใช้จ่ายรวม 46,077.5 ล้านบาท แบ่งเป็นเงินที่ประชาชนจ่าย 23,397.5 ล้านบาท และรัฐร่วมจ่าย 22,680.0 ล้านบาท และมียอดใช้จ่ายสะสมแบ่งตามประเภทตามร้านค้า ได้แก่ ร้านอาหารและเครื่องดื่ม 18,937.3 ล้านบาท ร้านธงฟ้า 8,018.6 ล้านบาท ร้าน OTOP 2,064.1 ล้านบาท ร้านค้าทั่วไป 16,173.6 ล้านบาท ร้านบริการ 802.6 ล้านบาท และกิจการขนส่งสาธารณะ 81.3 ล้านบาท โดยมีประชาชนที่ลงทะเบียนสำเร็จทั้งหมด 26.73 ล้านราย ทั้งนี้ มีประชาชนที่กดยืนยันสิทธิเข้าร่วมโครงการคนละครึ่ง ระยะที่ 4 แล้ว จำนวน 25.81 ล้านราย จากจำนวนผู้ใช้จ่ายโครงการคนละครึ่งระยะที่ 3 จำนวน 26.35 ล้านราย สำหรับผู้ประกอบการเข้าร่วมโครงการฯ ระยะที่ 4 มีผู้ประกอบการเข้าร่วมแล้วจำนวน 1.35 ล้านราย โดยเป็นผู้ประกอบการรายใหม่ 2.45 หมื่นราย
ประชาชนสามารถใช้จ่ายโครงการฯ ระยะที่ 4 ได้จนถึงวันที่ 30 เมษายน 2565 ทั้งนี้ โฆษกกระทรวงการคลังได้กล่าวเน้นย้ำว่า ขอให้ประชาชนกลุ่มเดิมฯ ที่ยังไม่ได้เริ่มใช้สิทธิจำนวน 2.6 ล้านราย รีบเริ่มใช้สิทธิภายในวันนี้ (วันจันทร์ที่ 28 กุมภาพันธ์ 2565) เวลา 22.59 น. เพื่อเป็นการรักษาสิทธิเข้าร่วมโครงการฯ ระยะที่ 4 เนื่องจากหากพ้นกำหนดดังกล่าวจะถูกตัดสิทธิเข้าร่วมโครงการฯ ระยะที่ 4
สำนักงานเศรษฐกิจการคลัง
โทร. 08-5842-7102 , 08-5842-7103, 08-5842-7104 ,08-5842-7105
08-5842-7106, 08-5842-7107, 08-5842-7108 , 08-5842-7109 (เวลาทำการ 08.30 – 16.30 น.)
ไปรษณีย์อิเล็กทรอนิกส์ halfhalf@fpo.go.th
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันพุธที่ 22 มิถุนายน 2565
เดินหน้าโปรโมต “ตรารับรองข้าวหอมมะลิไทย” สร้างความมั่นใจผู้ซื้อจะได้รับข้าวไทยที่มีคุณภาพ
.....
กรมการค้าต่างประเทศ เดินหน้าประชาสัมพันธ์ “ตรารูปรวงข้าวบนพื้นสีเขียว” โดยประสานงานกับสมาคมผู้ส่งออกข้าวไทย และผู้ส่งออกข้าวไทยรายต่าง ๆ ให้ส่งรายละเอียดยี่ห้อ แบรนด์ และเครื่องหมายการค้า ที่ได้นำตราดังกล่าว ไปติดไว้บนผลิตภัณฑ์มาให้กรมฯ เพื่อรวบรวม และเผยแพร่บนเว็บไซต์ จากนั้นจะส่งรายละเอียดให้ “ทูตพาณิชย์” ที่ประจำอยู่ในต่างประเทศต่อไป
.
ประโยชน์ที่จะได้รับ คือ การสร้างความเชื่อมั่นของผู้บริโภค ว่าจะได้ข้าวหอมมะลิไทยที่มีคุณภาพถูกต้อง และยังช่วยป้องกันการแอบอ้าง การปลอมแปลงได้ด้วย
#ไทยคู่ฟ้า#ร่วมต้านโควิด19
-------------------
วันพุธที่ 5 มกราคม 2565
นายกฯ กำชับเร่งเดินหน้าเสริมศักยภาพระบบการขนส่งสินค้าเกษตรและผลไม้ไทย รวมทั้งกำชับให้รักษามาตรฐานคุณภาพสินค้าเกษตรและผลไม้ส่งออก
พร้อมคำนึงถึงมาตรการป้องกันการปนเปื้อนของเชื้อโควิด-19 ที่ปลอดภัย และได้มาตรฐานในระดับสากล
วันที่ 5 มกราคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่ารัฐบาลเร่งเดินหน้าเสริมศักยภาพพัฒนาระบบการขนส่งสินค้าเกษตรและผลไม้ไทย โดยเป็นการขับเคลื่อนการทำงานอย่างบูรณาการทั้งภาครัฐ เอกชน และเกษตรกร ตั้งแต่สนับสนุน และตรวจสอบการผลิตที่ได้มาตรฐาน สอดคล้องความต้องการผู้บริโภค มีคุณภาพ ประสิทธิภาพ และมีการจัดการที่สอดคล้องกับมาตรการด้านสาธารณสุข
ซึ่งล่าสุด เป็นที่น่ายินดีที่ว่า จีนได้เปิดด่านรถไฟผิงเสียง (เขตปกครองตนเองกว่างซีจ้วง) นำเข้าผลไม้ไทย ตั้งแต่วันที่ 4 ม.ค. ถึงวันที่ 17 มกราคม 2565 ทดแทนกรณีด่านตงซิง (เขตปกครองตนเองกว่างซีจ้วง ประเทศจีน) ปิดด่าน ทําให้ทุเรียนและลําไยสดของประเทศไทยติดค้างอยู่ที่ด่านเป็นจำนวนมาก โดยในปีที่ผ่านมา ไทยส่งออกผลไม้ไปยังประเทศจีน ได้กว่า 2 ล้านตัน เป็นมูลค่ากว่า 148,000 ล้านบาท โดยปริมาณการส่งออกผลไม้สูงสุด 3 อันดับแรก ได้แก่ ทุเรียน ลำไย และมะพร้าวอ่อน
ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เห็นว่าด้วยสถานการณ์การแพร่ระบาดของโควิด-19 ส่งผลกระทบต่อเศรษฐกิจทั่วโลก การส่งออกสินค้าเกษตรมีแนวโน้มลดลง จึงได้สั่งการให้ทุกหน่วยงานที่เกี่ยวข้องเสริมศักยภาพ ยกระดับและพัฒนาระบบขนส่งสินค้าเกษตรและผลไม้ไทยให้มีประสิทธิภาพ ดำเนินมาตรการบริหารจัดการผลไม้อย่างรอบครอบและครอบคลุม รับมือให้ทันต่อสถานการณ์ เพื่อให้สินค้าเกษตรได้รับผลกระทบน้อยที่สุด ซึ่งผลไม้ไทยถือเป็นสินค้าเกษตรที่มีความสำคัญ สร้างรายได้ให้กับประเทศ กำชับให้รักษามาตรฐานคุณภาพผลไม้ส่งออก พร้อมคำนึงถึงมาตรการป้องกันการปนเปื้อนของเชื้อโควิด-19 ที่ปลอดภัย และได้มาตรฐานในระดับสากล สามารถแข่งขันได้ในเวทีโลก รองรับการพัฒนาอุตสาหกรรมบริการที่ให้ความสำคัญในด้านคุณภาพและความปลอดภัยของสินค้า
“สถานการณ์การแพร่ระบาดของโควิด -19 ส่งผลกระทบต่อระบบเศรษฐกิจทั่วโลกอย่างมาก รัฐบาลได้กำชับให้หน่วยงานที่เกี่ยวข้องเพิ่มการดูแลและอำนวยความสะดวกแก่เกษตรกรไทย ควบคู่ไปกับเสริมสร้างศักยภาพและความรู้ของเกษตรกรไทยในการผลิตสินค้าเกษตรที่คุณภาพ เพิ่มมูลค่า สามารถจัดการตลาด ตอบสนองตรงตามความต้องการของผู้บริโภค รวมทั้งคำนึงถึงการบริหารจัดการทรัพยากรอย่างยั่งยืนและเป็นมิตรกับสิ่งแวดล้อมในการผลิตผลไม้ครบวงจร” นายธนกรกล่าว
วันอาทิตย์ที่ 11 กรกฎาคม 2564
รมว.เฮ้ง นำทีมเช็คความพร้อมสนามไทย - ญี่ปุ่น ดินแดงตรวจโควิดเชิงรุกผู้ประกันตนและประชาชนทั่วไป เริ่ม 12 ก.ค.64
รมว.เฮ้ง นำทีมเช็คความพร้อมสนามไทย - ญี่ปุ่น ดินแดงตรวจโควิดเชิงรุกผู้ประกันตนและประชาชนทั่วไป เริ่ม 12 ก.ค.64
เมื่อวันที่11กรกฎาคม2564ที่อาคารกีฬาเวสน์1ศูนย์เยาวชนกรุงเทพมหานคร(ไทย-ญี่ปุ่น)เขตดินแดงกรุงเทพมหานครนายสุชาติชมกลิ่นรัฐมนตรีว่าการกระทรวงแรงงานลงพื้นที่ตรวจความพร้อมของสถานที่เพื่อสำหรับเปิดบริการตรวจโควิด-19เชิงรุกตามโครงการแรงงาน...เราสู้ด้วยกันสำหรับผู้ประกันตนและประชาชนทั่วไปในวันจันทร์ที่12ก.ค.64โดยมีนายสุเทพชิตยวงษ์เลขานุการรัฐมนตรีว่าการกระทรวงแรงงานพล.ต.ต.นันทชาติศุภมงคลประจำสำนักเลขาธิการนายกรัฐมนตรีปฏิบัติหน้าที่ประจำกระทรวงแรงงานนางเธียรรัตน์นะวะมะวัฒน์โฆษกกระทรวงแรงงาน(ฝ่ายการเมือง)นายสุทธิสุโกศลปลัดกระทรวงแรงงานนายทศพลกฤตวงศ์วิมานเลขาธิการสำนักงานประกันสังคมพร้อมด้วยผู้บริหารระดับสูงกระทรวงแรงงานเข้าร่วมในครั้งนี้ด้วย
นายสุชาติกล่าวว่าจากสถานการณ์การแพร่ระบาดของโรคโควิด-19ระลอกใหม่ครั้งนี้ซึ่งมีผู้สัมผัสใกล้ชิดกับกลุ่มเสี่ยงจำเป็นจะต้องเข้ารับการตรวจหาเชื้อเป็นจำนวนมากทำให้ขณะนี้หลายโรงพยาบาลของรัฐและเอกชนเกิดความแออัดต้องรอคิวนานและเพื่อเป็นการอำนวยความสะดวกแก่ผู้ประกันตนและประชาชนทั่วไปให้ได้รับการตรวจอย่างรวดเร็วพล.อ.ประยุทธ์จันทร์โอชานายกรัฐมนตรีและรมว.กลาโหมกระทรวงแรงงานภายใต้การกำกับดูแลโดยพล.อ.ประวิตรวงษ์สุวรรณรองนายกรัฐมนตรีจึงได้สั่งการให้กระทรวงแรงงานโดยสปส.บูรณาการร่วมกับกระทรวงมหาดไทย(มท.)โดยกรุงเทพมหานคร(กทม.)และสำนักงานหลักประกันสุขภาพแห่งชาติ(สปสช.)ดำเนินการตรวจโควิด-19เชิงรุกให้กับผู้ประกันตนมาตรา33 , 39และมาตรา40 และประชาชนทั่วไปภายใต้โครงการ“แรงงาน…เราสู้ด้วยกัน”ณอาคารกีฬาเวสน์1ศูนย์เยาวชนกรุงเทพมหานคร(ไทย-ญี่ปุ่น)เขตดินแดงกรุงเทพมหานคร
สำหรับขั้นตอนการลงทะเบียนออนไลน์เพื่อจองคิวตรวจของผู้ประกันตนและประชาชนทั่วไปสามารถเข้าเว็บไซต์กูเกิ้ลแล้วพิมพ์คำว่า“แรงงานเราสู้ด้วยกัน”หรือคลิกที่ลิงค์นี้ https://sso.icntracking.com/icntracking/self_register.phpกรอกเลขประจำตัวประชาชน13หลักหรือเลขพาสปอร์ตกรอกข้อมูลประเมินความเสี่ยงตามที่กรมควบคุมโรคกระทรวงสาธารณสุขกำหนดซึ่งเป็นบุคคลที่มีกลุ่มเสี่ยงหรือมีอาการป่วยผู้ประกันตนจะต้องพกบัตรประชาชนพร้อมสำเนา1ชุดเพื่อใช้เป็นหลักฐานในการตรวจหากรายใดลงทะเบียนแล้วไม่มาตรวจตามนัดจะต้องลงทะเบียนใหม่เมื่อเข้ารับการตรวจหาเชื้อโควิด-19เรียบร้อยแล้วสามารถกลับบ้านได้ทันทีทางโรงพยาบาลจะแจ้งผลการตรวจคัดกรองโควิด19ผ่าน3ช่องทางคือQR CodeทางSMSและทางโทรศัพท์แต่ในกรณีที่ผู้ประกันตนที่ยังไม่ได้รับผลการตรวจคัดกรองอาจเนื่องจากกรอกหมายเลขโทรศัพท์ไม่ถูกต้องสามารถโทรสอบถาม1506กด6การลงทะเบียนออนไลน์เริ่มเปิดให้ลงทะเบียนตั้งแต่เมื่อวานนี้(10ก.ค.64)เป็นต้นไปโดยแต่ละวันสามารถตรวจได้วันละ2,000คนแบ่งเป็นช่วงเช้า1,000คนช่วงบ่าย1,000คนซึ่งหากตรวจแล้วพบเชื้อแต่ไม่มีอาการจะถูกส่งเข้ารักษาตัวในHospitelส่วนผู้ที่มีอาการจะถูกส่งไปรักษายังโรงพยาบาลในเครือประกันสังคมซึ่งจะมีทีมแพทย์และพยาบาลดูแลส่วนค่ารักษาพยาบาลผู้ประกันตนจะเบิกกับสำนักงานประกันสังคมและประชาชนทั่วไปจะเบิกกับสปสช.ทั้งนี้สอบถามเพิ่มเติมได้ที่สายด่วนให้คำปรึกษาผู้ประกันตนและประชาชนทั่วไปตรวจโควิด-19เชิงรุกโทร.1506กด6
+++++++++++++++++++
กองเผยแพร่และประชาสัมพันธ์
9กรกฎาคม2564
วันพุธที่ 22 มิถุนายน 2565
“คนร. เห็นชอบแผนพัฒนารัฐวิสาหกิจ เพื่อเป็นกลไกในการขับเคลื่อนประเทศ ตามยุทธศาสตร์ชาติและแผนพัฒนาเศรษฐกิจและสังคมแห่งชาติ ฉบับที่ 13”
ผลการประชุมคณะกรรมการนโยบายรัฐวิสาหกิจ (คนร.) ครั้งที่ 2/2565 เมื่อวันที่ 22 มิถุนายน 2565 โดยมีพลเอกประยุทธ์ จันทร์โอชา นายกรัฐมนตรี เป็นประธาน
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เผยผลการประชุมคณะกรรมการนโยบายรัฐวิสาหกิจ (คนร.) ครั้งที่ 2/2565 เมื่อวันที่ 22 มิถุนายน 2565 โดยมีพลเอกประยุทธ์ จันทร์โอชา นายกรัฐมนตรี เป็นประธาน ซึ่ง คนร. ได้พิจารณาในเรื่องต่างๆ โดยสรุปผลการประชุมที่สำคัญได้ดังนี้
1. เห็นชอบร่างแผนพัฒนารัฐวิสาหกิจ พ.ศ. 2566 – 2570 (แผนพัฒนารัฐวิสาหกิจฯ) ซึ่งจะเป็นกรอบทิศทางหลักในการพัฒนารัฐวิสาหกิจแต่ละแห่ง ให้มีความสอดคล้องกับยุทธศาสตร์ชาติ แผนแม่บทภายใต้ยุทธศาสตร์ชาติ และแผนพัฒนาเศรษฐกิจและสังคมแห่งชาติ ฉบับที่ 13 เพื่อเป็นกลไกในการถ่ายทอดยุทธศาสตร์ไปสู่การปฏิบัติได้อย่างครบถ้วน โดยแผนพัฒนารัฐวิสาหกิจฯ มุ่งเน้นให้รัฐวิสาหกิจมีบทบาทและภารกิจขององค์กรที่ชัดเจนในการกระตุ้นเศรษฐกิจ พัฒนาสังคมและคุณภาพชีวิตของประชาชน ผ่านการลงทุน การจ้างงาน และการพัฒนาโครงสร้างพื้นฐานต่างๆ เพื่อเพิ่มประสิทธิภาพและยกระดับการให้บริการประชาชน ให้ตอบโจทย์หมุดหมายหลักทั้ง 13 หมุดหมายภายใต้แผนพัฒนาเศรษฐกิจและสังคมแห่งชาติ ฉบับที่ 13 ในด้านต่างๆ อาทิ การเกษตร การพัฒนาโครงสร้างพื้นฐาน การส่งเสริม SMEs และธุรกิจ Startup การท่องเที่ยว รวมทั้งการพัฒนาองค์กรไปสู่องค์กรดิจิทัลในด้านการให้บริการและการบริหารจัดการ เป็นต้น นอกจากนี้ คนร. ยังได้กำหนดนโยบายให้มีการบูรณาการร่วมกับหน่วยงานอื่นๆ ทั้งภาครัฐ เอกชน และประชาสังคม ในการขับเคลื่อนเพื่อพัฒนาประเทศให้เป็นไปตามหลักเศรษฐกิจแบบองค์รวม (BCG) และแนวคิดการดำเนินธุรกิจอย่างยั่งยืน (ESG) รวมทั้งให้มีการติดตามและประเมินผลการดำเนินงานของรัฐวิสาหกิจตามแผนดังกล่าวด้วย ซึ่งรัฐวิสาหกิจจะนำแผนพัฒนารัฐวิสาหกิจฯ ไปเป็นหลักในการจัดทำแผนวิสาหกิจของหน่วยงานให้สอดคล้องและจะมีการติดตามอย่างต่อเนื่องต่อไป
2. รับทราบความคืบหน้าการดำเนินการแก้ไขปัญหาองค์กรของรัฐวิสาหกิจทั้ง 6 แห่ง ได้แก่ การรถไฟแห่งประเทศไทย องค์การขนส่งมวลชนกรุงเทพ บริษัท โทรคมนาคมแห่งชาติ จำกัด (มหาชน) บริษัท อสมท จำกัด (มหาชน) ธนาคารพัฒนาวิสาหกิจขนาดกลางและขนาดย่อมแห่งประเทศไทย และธนาคารอิสลามแห่งประเทศไทย ซึ่ง คนร. ได้กำชับให้รัฐวิสาหกิจเร่งดำเนินการตามแผนให้เห็นผลอย่างเป็นรูปธรรมและให้กระทรวงเจ้าสังกัดกำกับดูแลและรายงานความคืบหน้าต่อ คนร. อย่างต่อเนื่อง
3. รับทราบผลการดำเนินการของบริษัทในเครือของรัฐวิสาหกิจ ณ สิ้นปี 2564 และได้กำชับให้รัฐวิสาหกิจกำกับดูแลการดำเนินการของบริษัทในเครือให้สอดคล้องกับภารกิจของรัฐวิสาหกิจ และในกรณีที่มีผลประกอบการขาดทุน ให้จัดทำแผนแก้ไขปัญหาเพื่อเสนอกระทรวงเจ้าสังกัดพิจารณาและรายงาน คนร. ต่อไป
วันอาทิตย์ที่ 28 พฤศจิกายน 2564
กรมชลฯ เดินหน้าจ้างแรงงานปี 65 หวังสร้างรายได้ทดแทนให้แก่เกษตรกรและประชาชน สอบถามเพิ่มเติม สายด่วน 1460
.....
กรมชลประทานเปิดรับสมัครแรงงานทั่วประเทศ ตามโครงการจ้างแรงงานชลประทาน ปี 65 ในตำแหน่งงานซ่อมแซม บำรุงรักษา ขุดลอก ปรับปรุงงานชลประทาน ก่อสร้างแหล่งน้ำ ระบบส่งน้ำ แก้มลิง โครงการป้องกันและบรรเทาภัยจากน้ำ ฯลฯ เพื่อให้เกษตรกร มีรายได้ทดแทนจากการว่างเว้นการทำการเกษตร โดยได้รับค่าจ้างประมาณเดือนละ 7,800 บาท ระยะเวลาการจ้างงาน 1 - 10 เดือน
.
วันจันทร์ที่ 4 กรกฎาคม 2565
นิพนธ์ กำชับ นายอำเภอภาคใต้ตอนบน จัดการสาธารณภัยให้เกิดประสิทธิภาพสูงสุด ย้ำ นโยบายความปลอดภัยทางถนน ต้องลดการตายและบาดเจ็บจากรถจยย.ให้ได้
นิพนธ์ กำชับ นายอำเภอภาคใต้ตอนบน จัดการสาธารณภัยให้เกิดประสิทธิภาพสูงสุด ย้ำ นโยบายความปลอดภัยทางถนน ต้องลดการตายและบาดเจ็บจากรถจยย.ให้ได้
เมื่อวันที่ 3 กรกฎาคม 2565 ที่โรงแรมบรรจงบุรี อำเภอเมือง จังหวัดสุราษฎร์ธานี นายนิพนธ์ บุญญามณี รัฐมนตรีช่วยว่าการกระทรวงมหาดไทย เป็นประธานเปิดโครงการเพิ่มศักยภาพในการป้องกันและบรรเทาสาธารณภัยของผู้อำนวยการอำเภอ และหลักสูตรเจ้าพนักงานป้องกันและบรรเทาสาธารณภัยสำหรับปลัดอำเภอหัวหน้าฝ่ายความมั่นคง รุ่นที่ 6 จังหวัดสุราษฎร์ธานี พร้อมมอบนโยบายการปฏิบัติงานด้านการป้องกันและบรรเทาสาธารณภัย โดยมีนายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายธนาคม จงจิระ อธิบดีกรมการปกครอง นายอำเภอ และปลัดอำเภอ เข้าร่วมรับฟังนโยบาย
นายนิพนธ์ กล่าวตอนหนึ่งว่า กรมป้องกันและบรรเทาสาธารณภัยได้ตระหนักถึงความสำคัญของการมีส่วนร่วมในการบริหารจัดการความเสี่ยงจากสาธารณภัยในระดับพื้นที่ของทุกภาคส่วน ซึ่งปัจจุบันประเทศไทยต้องเผชิญ ต้องเผชิญกับภัยหลากหลายรูปแบบทั้งที่เกิดจากภัยธรรมชาติและภัยที่มนุษย์สร้างขึ้น ซึ่งล้วนแต่ส่งผลกระทบต่อการดำรงชีวิตของประชาชน นายอำเภอถือเป็นหัวหน้าผู้บังคับบัญชาของข้าราชการในอำเภอ โดยมีเป้าหมายสูงสุดในการปฏิบัติหน้าที่ในพื้นที่คือ เพื่อบำบัดทุกข์ บำรุงสุข ให้แก่พี่น้องประชาชน เป็นกำลังสำคัญในการสนับสนุนการปฏิบัติงานของผู้อำนวยการแต่ละระดับในการจัดการสาธารณภัยให้มีประสิทธิภาพ
โอกาสนี้ รัฐมนตรีช่วยว่าการกระทรวงมหาดไทย กำชับนายอำเภอ (นอภ.)ทั่วประเทศ ให้ประสานทุกภาคส่วนดำเนินการปรับปรุงด้านกายภาพและด้านอื่น ๆ เพื่อให้เกิดความปลอดภัยบริเวณถนน รวมถึงการมีส่วนร่วมในการขับเคลื่อนนโยบายความปลอดภัยทางถนนไปด้วยกัน ในการช่วยกันลดความสูญเสียชีวิตบนท้องถนน โดยในแต่ละปีมีคนไทยเสียชีวิตจากอุบัติเหตุทางถนนมากกว่า 22,000 ราย ก็ยังถือว่าเป็นความสูญเสียจำนวนมากที่เป็นภัยคุกคามที่ไม่อยากให้เกิดขึ้น หน่วยงานภาคีเครือข่ายด้านความปลอดภัยทางถนน จังหวัด อำเภอ และองค์กรปกครองส่วนท้องถิ่น ต้องดำเนินการป้องกันและลดอุบัติเหตุทางถนนอย่างเข้มข้นและต่อเนื่องโดยเฉพาะอย่างยิ่งต้องลดการตายและบาดเจ็บจากรถจักรยานยนต์ให้ได้ และให้มีการบูรณาการร่วมกัน เพื่อใช้เป็นกลไกในการเสริมสร้างประสิทธิภาพการป้องกันและลดอุบัติเหตุทางถนนในระดับพื้นที่เพื่อสร้างตำบลขับขี่ปลอดภัย
วันพุธที่ 24 สิงหาคม 2565
สำเร็จ! อาเซียนเลือกไทยเป็น “ศูนย์ ACPHEED” รัฐบาลเดินหน้าต่อ เร่งผลักดันไทยเป็น Medical Hub
.....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม รับทราบและยินดีที่ประเทศไทยได้รับเลือกให้เป็นสถานที่ตั้ง สำนักงานเลขาธิการของศูนย์อาเซียนด้านการรับมือกับภาวะฉุกเฉินและโรคอุบัติใหม่ (ACPHEED)
.
ทั้งนี้ ประเทศสมาชิกอาเซียนใช้เวลากว่า 2 ปี เพื่อเลือกประเทศใดประเทศหนึ่งที่มีความพร้อมด้านสาธารณสุขให้เป็นที่ตั้งของศูนย์ดังกล่าว จากผลการดำเนินมาตรการต่าง ๆ ของประเทศไทย เพื่อรับมือกับการแพร่ระบาดของโรคโควิด-19 นั้น ก็เป็นส่วนสำคัญที่ทำให้ได้รับการยอมรับจากนานาชาติ ทั้งนี้รัฐบาลจะเดินหน้าตามยุทธศาสตร์การพัฒนาประเทศ เพื่อให้ไทยเป็นศูนย์กลางสุขภาพนานาชาติ (Medical Hub) ต่อไป
.
โดยภารกิจของศูนย์ APHEED คือ การเสริมสร้างขีดสมรรถนะของภูมิภาคอาเซียนในการเตรียมความพร้อม การป้องกัน ตรวจจับ และตอบโต้ต่อภาวะฉุกเฉินด้านสาธารณสุขและโรคอุบัติใหม่ และจะมีการเปิดตัว (Soft Opening) ในวันที่ 26 ส.ค. 65 ซึ่งเป็นช่วงการประชุมระดับสูงเอเปคว่าด้วยสาธารณสุขและเศรษฐกิจ ครั้งที่ 12 (APEC Health Week) ณ อาคารศูนย์การแพทย์บางรัก กรมควบคุมโรค ถนนสาทร
#ไทยคู่ฟ้า#ร่วมต้านโควิด19
-------------------
วันอาทิตย์ที่ 5 มิถุนายน 2565
นายกฯ เยือนปักษ์ใต้ "ภูเก็ต" ติดตาม "พัฒนาการศึกษา - ขับเคลื่อนท่องเที่ยวไทย (Thailand Tourism Congress 2022)” 6 มิ.ย. 65
.....
พลเอก ประยุทธ์ จันทร์โอชา นายกรัฐมนตรี จะลงพื้นที่ตรวจราชการ จ.ภูเก็ต ในวันจันทร์ที่ 6 มิ.ย. 65 เพื่อติดตามการพัฒนาการศึกษาของจังหวัด พร้อมเป็นสักขีพยานในพิธีลงนามบันทึกข้อตกลง (MOU) ว่าด้วยความร่วมมือการพัฒนาการศึกษาอย่างยั่งยืน (Partnership school) ณ โรงเรียนพุทธมงคลนิมิตร
.
นอกจากนี้ จะเป็นประธานเปิดการสัมมนากำหนดยุทธศาสตร์การท่องเที่ยวประเทศไทย (Thailand Tourism Congress 2022) และกล่าวปาฐกถาพิเศษ เรื่อง “ยุทธศาสตร์การยกระดับการท่องเที่ยวไทย สู่การท่องเที่ยวคุณภาพที่ยั่งยืน” ณ โรงแรมบียอนด์ รีสอร์ท กะตะ
.
สำหรับโครงการ Thailand Tourism Congress 2022 นั้น จะเป็นพื้นที่แลกเปลี่ยนความเห็นและองค์ความรู้ในการพัฒนาการท่องเที่ยวของประเทศไทย มุ่งสู่การเป็นจุดหมายการท่องเที่ยวสำคัญของการท่องเที่ยวโลก
#ไทยคู่ฟ้า#ร่วมต้านโควิด19
-------------------
วันพุธที่ 3 พฤศจิกายน 2564
“ชัยวุฒิ” หนุนไทยเจ้าภาพ DigiTech ASEAN Thailand 2021 อีเว้นท์ออนไลน์แห่งอาเซียนหนุนธุรกิจเทคโนโลยีและดิจิทัล
“ชัยวุฒิ” หนุนไทยเจ้าภาพ DigiTech ASEAN Thailand 2021 อีเว้นท์ออนไลน์แห่งอาเซียนหนุนธุรกิจเทคโนโลยีและดิจิทัล
“ชัยวุฒิ” รมว.ดีอีเอส หนุนผู้ประกอบการไทยเป็นเจ้าภาพ จัดงานแสดงสินค้าและเทคโนโลยีดิจิทัล ผ่านรูปแบบออนไลน์ 24-26 พ.ย.นี้ เปิดเวทีรวมผู้ประกอบการกว่า 100 แบรนด์จากทั้งในไทยและต่างประเทศ คาดมีผู้เข้าร่วมชมงานผ่านแพลตฟอร์มออนไลน์กว่า 3,500 ราย
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า ประเทศไทยเตรียมเปิดงานจัดแสดงสินค้าและเทคโนโลยีด้านดิจิทัลระดับอาเซียน ภายใต้ชื่องาน DigiTech ASEAN Thailand 2021 Online Event ในวันที่ 24-26 พ.ย. นี้ โดยเป็นการจัดงานผ่านรูปแบบออนไลน์ รวบรวมผู้ประกอบการด้านเทคโนโลยีและดิจิทัลกว่า 100 แบรนด์จากทั้งในไทยและต่างประเทศ อาทิ สิงคโปร์, ฮ่องกง, เกาหลีใต้, ญี่ปุ่น เป็นต้น คาดว่าจะได้รับความสนใจและมีผู้เข้าชมงานผ่านแพลตฟอร์มต่างๆ ไม่ต่ำกว่า 3,5000 คนตลอดระยะเวลาจัดงาน
ทั้งนี้ กระทรวงดิจิทัลฯ เป็นหนี่งในผู้ร่วมสนับสนุนการจัดงานครั้งนี้ ร่วมกับหน่วยงานรัฐ และองค์กรภาคธุรกิจหลากหลายสาขา โดยงาน DigiTech ASEAN Thailand 2021 Online Event จัดขึ้นภายใต้ธีม “Connecting You with the Global Tech and Digital Community” สนับสนุนการผลักดันการนำดิจิทัลมาใช้เป็นตัวขับเคลื่อนธุรกิจ โดยในอีเว้นท์ออนไลน์นี้พร้อมนำเสนอโซลูชั่นล่าสุดเพื่อธุรกิจ ได้แก่ ซอฟต์แวร์เพื่อธุรกิจ ปัญญาประดิษฐ์ ความมั่นคงปลอดภัยไซเบอร์ อีคอมเมิร์ซและการตลาดดิจิทัล ดาต้าและคลาวด์ สมาร์ทโซลูชั่นส์และไอโอที รวมไปถึงเทคโนโลยี 5G และเครือข่าย อีกทั้ง เปิดเป็นเวทีพบปะของกลุ่มผู้ประกอบการและผู้ใช้เทคโนโลยี สร้างโอกาสทางธุรกิจ และเรียนรู้จากสัมมนาออนไลน์
“ภารกิจของเราคือ การส่งเสริมและสนับสนุนการนำเทคโนโลยีดิจิทัลและนวัตกรรม มาใช้ในธุรกิจทุกรูปแบบ และยังสนับสนุนการพัฒนาเทคโนโลยีที่สามารถเพิ่มมูลค่า ให้กับอุตสาหกรรมเทคโนโลยีดิจิทัลของประเทศไทย แผนพัฒนาดิจิทัล 20 ปีของเราเกี่ยวข้องกับการขับเคลื่อนเศรษฐกิจดิจิทัลของประเทศ DigiTech ASEAN Thailand 2021 Online Event จึงเป็นงานที่ทุกท่านจะได้เห็นและได้รับประโยชน์จากความก้าวหน้าของเทคโนโลยีดิจิทัล งานนี้จึงถือว่าเป็นงานที่สนับสนุนพันธกิจของกระทรวงฯ” นายชัยวุฒิกล่าว
ทั้งนี้ Digitech ASEAN Thailand สนับสนุนโดยกระทรวงดิจิทัลฯ, กระทรวงการอุดมศึกษา วิทยาศาสตร์ วิจัย และนวัตกรรม, สำนักงานส่งเสริมเศรษฐกิจดิจิทัล, สำนักงานนวัตกรรมแห่งชาติ, สำนักงานคณะกรรมการดิจิทัลเพื่อเศรษฐกิจและสังคมแห่งชาติ, สำนักงานพัฒนาวิทยาศาสตร์และเทคโนโลยีแห่งชาติ, สมาคมศึกษาและพัฒนาโอเพ่นซอร์ส, สมาคมไทยไอโอที, สมาคมอุตสาหกรรมซอฟต์แวร์ประเทศฮ่องกง, สมาคมเทคโนโลยีอีเว้นท์ประเทศฮ่องกง, สมาคมการค้าดิจิทัลและพาณิชย์อิเล็กทรอนิกส์ไทย-อาเซียน, สมาคมผู้ใช้ดิจิทัลไทย, สมาคมสินทรัพย์ดิจิทัล, เขตอุตสาหกรรมซอฟต์แวร์ประเทศไทย, สมาคมผู้เชี่ยวชาญด้านความปลอดภัยของข้อมูลประเทศสิงคโปร์, สมาคมความปลอดภัยเครือข่ายประเทศญี่ปุ่น และสมาคมผู้ผลิตไฟฟ้าและอิเล็กทรอนิกส์ประเทศไต้หวัน เป็นต้น
นอกเหนือจากงานแสดงสินค้าแบบออนไลน์แล้ว งานนี้ยังมีการจัดสัมมนาออนไลน์กว่า 60 หัวข้อและประเด็นที่น่าสนใจ มีผู้เชี่ยวชาญที่พร้อมบรรยายทั้งในแง่มุมของแนวโน้มของอุตสาหกรรมและกลยุทธ์ในการดำเนินธุรกิจ โดยคาดหวังว่าจะมีผู้เข้าร่วมสัมมนาออนไลน์กว่า 1,000 ราย
*****************
วันพฤหัสบดีที่ 3 มีนาคม 2565
ศูนย์ต่อต้านข่าวปลอมจัดประกวดคลิปสั้นชิงทุนการศึกษา-โล่เกียรติยศ
ศูนย์ต่อต้านข่าวปลอมจัดประกวดคลิปสั้นชิงทุนการศึกษา-โล่เกียรติยศ
ศูนย์ต่อต้านข่าวปลอมเชิญชวนนิสิตนักศึกษาทุกสถาบันทั่วประเทศและหน่วยงานของรัฐส่งคลิปสั้นความยาวไม่เกิน2นาทีร่วมกิจกรรมการจัดประกวดสื่อสร้างสรรค์ชิงทุนการศึกษาและรางวัลมูลค่ารวมกว่า250,000บาทด้านผู้ชนะประเภทหน่วยงานจะได้รางวัลโล่เกียรติยศและเกียรติบัตร
นางสาวอัจฉรินทร์พัฒนพันธ์ชัยปลัดกระทรวงดิจิทัลเพื่อเศรษฐกิจและสังคม(ดีอีเอส)ปฏิบัติหน้าที่ผู้อำนวยการศูนย์ต่อต้านข่าวปลอมกล่าวว่าศูนย์ต่อต้านข่าวปลอมอยู่ระหว่างจัดกิจกรรมการประกวดสื่อสร้างสรรค์เพื่อใช้ในการประชาสัมพันธ์การสร้างการรับรู้เพื่อรู้เท่าทันและรับมือกับข่าวปลอมในรูปแบบการประกวดคลิปวิดีโอสั้นความยาวไม่เกิน2นาทีโดยแบ่งหัวข้อการประกวดและกลุ่มผู้สนใจร่วมกิจกรรมเป็น2กลุ่ม
ได้แก่1.นิสิตนักศึกษาที่กำลังศึกษาอยู่ในระดับอุดมศึกษา(ปริญญาตรีชั้นปีที่1 - 2)และระดับอาชีวศึกษา(ปวส.ชั้นปีที่1 - 2)หรือเทียบเท่ามีสมาชิกในกลุ่ม2-5คนสำหรับการสร้างสรรค์คลิปวิดีโอภายใต้หัวข้อ“คนรุ่นใหม่กับการต่อต้านFake News”เพื่อชิงทุนการศึกษาและรางวัลมูลค่ารวมกว่า250,000บาท
และ2.หน่วยงานภาครัฐรัฐวิสาหกิจองค์การมหาชนหรือหน่วยงานของรัฐรูปแบบใหม่หน่วยงานภาครัฐรัฐวิสาหกิจองค์การมหาชนหรือหน่วยงานของรัฐรูปแบบใหม่ภายใต้หัวข้อ“ป้องกันปกป้องประชาชนให้พ้นภัยข่าวปลอม”ทีมละไม่เกิน2-5คนและสมาชิกในทีมต้องเป็นเจ้าหน้าที่หน่วยงานเดียวกันคลิปที่ได้รับรางวัลจะได้โล่เกียรติยศประเภททีมและเกียรติบัตรรายบุคคลสำหรับสมาชิกในทีม
ทั้งนี้ผู้สนใจส่งเอกสารใบสมัครและผลงานที่อีเมล์: antifakenewscenter@mdes.go.thปิดรับผลงานในวันที่25มี.ค. 65เวลา17.00น.ตามเวลาที่ประทับในอีเมล์antifakenewscenter@mdes.go.thเบื้องต้นกำหนดวันประกาศผลไว้ในวันที่30พ.ค. 65และผลงานที่ได้รับรางวัลจะมีการนำไปเผยแพร่ทางสื่อโทรทัศน์ด้วยตั้งแต่เดือนก.ค. 65เป็นต้นไป
“โครงการนี้เป็นการดำเนินการต่อเนื่องในการขับเคลื่อนการสร้างความตระหนักรู้ให้แก่ประชาชนสร้างการรับรู้เท่าทันข่าวปลอมและรณรงค์ต่อต้านการเผยแพร่ข่าวปลอมเพื่อให้ประชาชนได้ใช้งานบนสื่อสังคมออนไลน์อย่างปลอดภัยและรู้เท่าทันสื่อในยุคดิจิทัลสร้างภูมิคุ้มกันที่ดีให้กับสังคม”นางสาวอัจฉรินทร์กล่าว
สำหรับรายละเอียดเพิ่มเติมอื่นๆและกติกาของกิจกรรมสามารถติดตามความเคลื่อนไหวได้ผ่าน4ช่องทางหลักของศูนย์ต่อต้านข่าวปลอมดังนี้ไลน์ทางการ@antifakenewscenterเฟซบุ๊กเพจAnti-Fake News Center Thailandทวิตเตอร์@AFNCTHAILANDและเว็บไซต์https://www.antifakenewscenter.com
***************
วันอังคารที่ 16 พฤศจิกายน 2564
PM attends exhibitions held by local agencies before chairing 1/2021 cabinet retreat in Krabi
PM attends exhibitions held by local agencies before chairing 1/2021 cabinet retreat in Krabi
November 16, 2021, at 0800hrs, at Sofitel Krabi Phokeethra Golf & Spa Resort, Krabi, prior to the meeting on economic and social development of the Andaman Southern provincial cluster (Krabi, Trang, Phang-gna, Phuket, Ranong, and Satun) and the 1/2021 cabinet retreat, Prime Minister and Defense Minister Gen. Prayut Chan-o-cha visited the exhibition of Andaman Southern provincial cluster presented by local agencies under various ministries. Government Spokesperson Thanakorn Wangboonkongchana disclosed gist as follows:
The exhibition was held by Ministry of Interior’s Community Development Department (Krabi province’s OTOP mobile presenting local products, such as basketry,civet coffee); Ministry of Education’s Office of Non-Formal and Informal Education (monitoring platform for the education of special target groups); Ministry of Higher Education, Science, Research and Innovation’s National Science and Technology Development Agency (water/UV-resistant and antibacterial patek fabrics); Ministry of Digital Economy and Society (replacement of overhead line by underground cable system in Krabi); Ministry of Culture (New Normal Loy Kratong Festival). The Prime Minister attentively visited all the booths displayed at the exhibition.
The Prime Minister also chatted with local students and told them that he loved all the Thai children and would like them to work hard at school and consider learning the 2ndlanguage. He, then, chaired the meeting on economic and social development of the Andaman Southern provincial cluster and the 1/2021 cabinet retreat.
วันพุธที่ 16 มีนาคม 2565
กรมการขนส่งทางบก เชิญชวนเจ้าของรถประหยัดพลังงานสู้วิกฤตน้ำมันแพง แนะนำวิธีขับขี่ให้ประหยัดน้ำมัน ลดภาระค่าใช้จ่าย ยืดอายุการใช้งานรถยนต์ ลดมลพิษทางอากาศ
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม เปิดเผยว่า จากวิกฤตพลังงานที่กำลังเกิดขึ้นในหลายประเทศทั่วโลกในขณะนี้ส่งผลกระทบให้ราคาพลังงานในประเทศไทยปรับตัวขึ้นตามราคาตลาดโลกอย่างหลีกเลี่ยงไม่ได้ เพื่อรับมือกับสถานการณ์ราคาน้ำมันที่พุ่งสูงขึ้น กรมการขนส่งทางบกขอแนะนำวิธีขับขี่รถที่จะช่วยประหยัดพลังงาน ลดภาระค่าใช้จ่าย และเป็นวิธีง่าย ๆ ที่เจ้าของรถสามารถทำได้ทันที ดังนี้
1. ควรใช้ความเร็วคงที่ประมาณ 80 - 90 กิโลเมตรต่อชั่วโมง เนื่องจากช่วงความเร็วนี้ทำให้เครื่องยนต์มีประสิทธิภาพในการเผาผลาญเชื้อเพลิงได้ดีที่สุด ทั้งนี้ ควรใช้เกียร์ที่เหมาะสมเพื่อมิให้รอบเครื่องยนต์สูงเกินไป
2. ไม่ควรเบิ้ล กระชาก ลากเครื่องยนต์ เนื่องจากการเร่งเครื่อง การเหยียบคันเร่งจนมิด จะทำให้น้ำมันเชื้อเพลิงถูกฉีดเข้าห้องเผาไหม้มากยิ่งขึ้น นอกจากสิ้นเปลืองแล้ว น้ำมันเชื้อเพลิงส่วนเกินจะทำให้เกิดการเผาไหม้ที่ไม่สมบูรณ์เกิดเป็นมลพิษ หรือในกรณีเครื่องยนต์ดีเซลก็จะทำให้เกิดควันดำ เพิ่มปริมาณฝุ่น PM2.5 ในอากาศอีกด้วย ดังนั้น การค่อย ๆ เหยียบคันเร่ง ขับรถให้นิ่มนวล ใช้ความเร็วสม่ำเสมอจะช่วยประหยัดน้ำมันทันทีตั้งแต่ช่วงที่ออกตัว
3. ไม่ควรเร่งรถหรือเบรกกะทันหัน การเร่งความเร็วบ่อยครั้งและเบรกอย่างหนักเป็นการกระตุ้นให้เครื่องยนต์ทำงานหนักโดยไม่จำเป็น เพิ่มอัตราการสิ้นเปลืองน้ำมัน ทั้งยังเสี่ยงต่อการเกิดอุบัติเหตุทั้งคนขับรถและผู้ใช้รถใช้ถนนอีกด้วย ดังนั้น ผู้ขับจะต้องหมั่นคาดการณ์สภาพจราจรด้านหน้าและรอบข้างตลอดเวลาที่ขับรถ เมื่อรถข้างหน้าหยุดหรือมีสิ่งกีดขวาง ควรค่อย ๆ ชะลอความเร็วก่อนหยุด และเมื่อสภาพการจราจรด้านหน้าสะดวกจึงค่อย ๆ เร่งความเร็วรถอย่างต่อเนื่อง การขับลักษณะนี้ นอกจากจะช่วยประหยัดน้ำมันแล้ว ยังจะช่วยรักษาสภาพเครื่องยนต์ ล้อยาง และผ้าเบรกให้สึกหรอน้อยลงอีกด้วย
4. เติมลมยางตามกำหนดที่คู่มือรถแนะนำ การเติมลมยางจะช่วยลดการเผาผลาญน้ำมัน เพราะหากลมยางอ่อนเกินไปจะทำให้หน้ายางบดกับพื้นถนนและเกิดแรงต้านมากขึ้น ซึ่งจะส่งผลให้เครื่องยนต์ทำงานหนักโดยไม่จำเป็น และสิ้นเปลืองน้ำมันมากกว่าปกติ อย่างไรก็ตาม การเติมลมยางแข็งเกินไปแม้ว่าจะช่วยลดแรงต้านของยาง แต่จะทำให้การยึดเกาะถนนน้อยลง ดังนั้น จึงควรเติมลมยางตามที่คู่มือกำหนดและหมั่นตรวจเช็กลมยางด้วย
5. บรรทุกสัมภาระเท่าที่จำเป็น การบรรทุกน้ำหนักมากจะส่งผลต่อการสิ้นเปลืองน้ำมันเชื้อเพลิงของรถ ดังนั้น หากมีสัมภาระที่ไม่จำเป็นก็ควรจะนำออกจากรถซึ่งนอกจากจะทำให้สิ้นเปลืองน้ำมันน้อยลงแล้วยังทำให้รถสะอาดเรียบร้อยอีกด้วย
รองอธิบดีกรมการขนส่งทางบก กล่าวเพิ่มเติมว่า นอกจากนี้เจ้าของรถควรหมั่นตรวจเช็กสภาพรถอย่างสม่ำเสมอ ให้เป็นไปตามเกณฑ์มาตรฐานที่กฎหมายกำหนด ซึ่งสามารถตรวจเช็กรถเบื้องต้นได้ด้วยตนเอง หรือนำรถเข้าศูนย์บริการให้ช่างที่มีความชำนาญดำเนินการ โดยควรหมั่นทำความสะอาดหรือเปลี่ยนไส้กรองอากาศใหม่ เปลี่ยนน้ำมันเครื่อง กรองน้ำมันเครื่องตามระยะเวลาหรือเปลี่ยนเร็วกว่ากำหนดสำหรับรถที่ใช้งานหนัก เปลี่ยนกรองน้ำมันเชื้อเพลิงตามที่ผู้ผลิตรถกำหนด ตรวจเช็กและปรับตั้งหัวฉีดน้ำมันเชื้อเพลิงให้เป็นละอองและมีแรงดันตามที่ผู้ผลิตกำหนด ปรับตั้งปั๊มน้ำมันเชื้อเพลิงและตั้งจังหวะการฉีดเชื้อเพลิงให้ถูกต้อง เพื่อยืดเวลาการใช้งานรถยนต์ออกไปให้ยาวขึ้น ซึ่งวิธีการต่าง ๆ เหล่านี้จะช่วยลดค่าใช้จ่ายในการค่าบำรุงรักษารถและลดค่าเชื้อเพลิงให้กับเจ้าของรถได้อีกทางหนึ่ง ทั้งยังช่วยลดมลพิษทางอากาศอีกด้วย
วันจันทร์ที่ 20 กันยายน 2564
ราชกิจจาฯ ประกาศลด – ยกเว้นค่าธรรมเนียม ทำบัตรปชช. – ทะเบียนราษฎร ถึงสิ้นปี 64
....
เว็บไซต์ราชกิจจานุเบกษา เผยแพร่ประกาศกรมการปกครอง ลด – ยกเว้นค่าธรรมเนียม การทำบัตรประชาชน การจดทะเบียนสมรส - รับรองบุตร ทะเบียนราษฎร และการออกหนังสือสำคัญเกี่ยวกับชื่อบุคคล เพื่อบรรเทาความเดือดร้อนและลดภาระของประชาชนในช่วงสถานการณ์การแพร่ระบาดของโรคโควิด-19 จนถึงวันที่ 31 ธ.ค. 64
.
1. ยกเว้นค่าธรรมเนียมเกี่ยวกับบัตรประจำตัวประชาชน : การออกบัตรใหม่ ในกรณีสูญหาย หรือบัตรชำรุด
http://www.ratchakitcha.soc.go.th/DATA/PDF/2564/E/223/T_0033.PDF
.
2. ลดค่าธรรมเนียมจดทะเบียนครอบครัว รับรองบุตร - จดทะเบียนสมรส เหลือรายละ 1 บาท
http://www.ratchakitcha.soc.go.th/DATA/PDF/2564/E/223/T_0034.PDF
.
3. ยกเว้นค่าธรรมเนียมเกี่ยวกับการทะเบียนราษฎร เช่น แจ้งเกิด – ตาย/ ย้ายที่อยู่/ ทะเบียนบ้านชำรุดหรือสูญหาย
http://www.ratchakitcha.soc.go.th/DATA/PDF/2564/E/223/T_0038.PDF
.
4. ลดค่าธรรมเนียมการออกหนังสือสำคัญเกี่ยวกับชื่อบุคคล การแก้ไขชื่อตัว หรือชื่อสกุล เหลือฉบับละ 1 บาท
http://www.ratchakitcha.soc.go.th/DATA/PDF/2564/E/223/T_0035.PDF
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 4 สิงหาคม 2564
ตั้งเป้า! ต.ค. นี้ ผลิตยาฟาวิพิราเวียร์ 40 ล้านเม็ด/เดือน
....
องค์การเภสัชกรรม (อภ.) เผย ต.ค. นี้ จะผลิตยาฟาวิพิราเวียร์ได้มากกว่า 40 ล้านเม็ด ต่อเดือน โดยเป็นยาที่ อภ. วิจัย พัฒนา และผลิตเอง ได้รับการขึ้นทะเบียนจาก อย. เมื่อวันที่ 13 ก.ค. 64 ภายใต้ชื่อ ฟาเวียร์ (200 มิลลิกรัมต่อเม็ด) เพื่อลดการจัดหายาจากต่างประเทศ
.
ซึ่ง อภ. บริหารจัดการและปรับการสำรองยาฟาวิพิราเวียร์ให้สอดคล้องกับสถานการณ์การแพร่ระบาดของโควิด-19 ในประเทศมาตลอด โดยยาทั้งหมดจะจัดสรรและกระจายไปยังโรงพยาบาลต่างๆ ต่อไป
.
อีกทั้ง ก.ย. นี้ อภ. มีแผนที่จะเปิดสายการผลิตที่ 5 ซึ่งจะช่วยเพิ่มศักยภาพในการผลิตยาฟาวิพิราเวียร์ได้ถึง 2,000 ล้านเม็ดต่อปี หรือเดือนละไม่น้อยกว่า 160 ล้านเม็ดต่อเดือน หากมีความต้องการเพิ่มขึ้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 3 เมษายน 2565
ครม. อนุมัติงบ 5,615 ล้านบาท เพิ่มประสิทธิภาพการบริหารจัดการทรัพยากรน้ำ รองรับภัยแล้ง - ฝนทิ้งช่วง ปี 65
.....
ที่ประชุม ครม. (29 มี.ค. 65) อนุมัติงบประมาณรายจ่ายประจำปีงบประมาณ 2565 งบกลาง รายการเงินสำรองจ่าย เพื่อกรณีฉุกเฉินหรือจำเป็น จำนวน 5,615 ล้านบาท
.
เพื่อให้หน่วยงานที่เกี่ยวข้อง นำไปเป็นค่าใช้จ่ายดำเนินโครงการ "เพิ่มประสิทธิภาพการบริหารจัดการทรัพยากรน้ำ" รองรับสถานการณ์ภัยแล้งและฝนทิ้งช่วง ปี 65 จำนวน 2,525 รายการ
.
มาตรการดังกล่าวจะช่วยบรรเทาผลกระทบจากการขาดแคลนน้ำอุปโภคบริโภคของประชาชนในเขตพื้นที่ให้บริการการประปาส่วนภูมิภาค 24 จังหวัด นอกเขตพื้นที่ให้บริการการประปาส่วนภูมิภาค (ประปาท้องถิ่น) 50 จังหวัด
.
สำหรับพื้นที่เกษตรกรรม แบ่งเป็น นอกเขตชลประทานที่เพาะปลูกนารอบที่ 2 (นาปรัง) 11 จังหวัด และพื้นที่ปลูกพืชต่อเนื่อง (ไม้ผลที่มีมูลค่าทางเศรษฐกิจ) 4 จังหวัด
.
รวมทั้งพื้นที่ด้านคุณภาพน้ำที่ต้องเฝ้าระวังการรุกล้ำของน้ำเค็มที่อาจส่งผลกระทบต่อน้ำเพื่อการอุปโภคบริโภค 5 จังหวัด
.
อ่านเพิ่มเติม คลิกhttps://www.thaigov.go.th/news/contents/details/53067
#ไทยคู่ฟ้า#ร่วมต้านโควิด19
-------------------
วันจันทร์ที่ 20 ธันวาคม 2564
รองนายกรัฐมนตรี “อนุทิน” แสดงความยินดีกับทีม “บุรีรัมย์ ยูไนเต็ด อีสปอร์ต” ชนะเลิศการแข่งขันอีสปอร์ต เกม RoV ระดับนานาชาติ ย้ำศักยภาพประเทศขับเคลื่อนเป็นอุตสาหกรรมหนุนซอฟท์พาวเวอร์
รองนายกรัฐมนตรี “อนุทิน” แสดงความยินดีกับทีม “บุรีรัมย์ ยูไนเต็ด อีสปอร์ต” ชนะเลิศการแข่งขันอีสปอร์ต เกม RoV ระดับนานาชาติ ย้ำศักยภาพประเทศขับเคลื่อนเป็นอุตสาหกรรมหนุนซอฟท์พาวเวอร์ส่งออกวัฒนธรรมและการท่องเที่ยว
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า นายอนุทิน ชาญวีรกูล รองนายกรัฐมนตรีและรมว.สาธารณสุข ได้แสดงความยินดีกับเยาวชนไทยจากทีมบุรีรัมย์ ยูไนเต็ด อีสปอร์ต ที่ได้รับรางวัลชนะเลิศจากการแข่งขันอีสปอร์ต เกม RoV ชิงแชมป์นานาชาติ Arena of Valor International Championship หรือ AIC 2021 ซึ่งสามารถชนะคู่แข่งในรอบชิงชนะเลิศ ทีม V Gaming จากเวียดนามในรอบชิงชนะเลิศด้วยสกอร์ 4-3 เมื่อวันที่ 19 ธ.ค. 64 ที่ผ่านมา
ทั้งนี้ รองนายกรัฐมนตรีได้ติดตามเกมการแข่งขัน AIC2021 มาตั้งแต่เริ่มการแข่งขันเมื่อปลายเดือนพ.ย. โดยมีทีมจากประเทศไทยเข้าร่วม 3 ทีม จากทั้งหมด 14 ทีมจากประเทศต่างๆในเอเชียได้แก่ ไทย เวียดนาม อินโดนีเซีย จีน จีนไทเป มาเลเซีย สิงคโปร์ ฟิลิปปินส์ เกาหลีใต้ และญี่ปุ่น
น.ส.ไตรศุลี กล่าวว่า การได้รับรางวัลแข่งขันอีสปอร์ตของเยาวชนจากไทยในรายการการแข่งขันระดับนานาชาติหลายรายการ สะท้อนให้เห็นถึงความสามารถของเยาวชน และเป็นการตอกย้ำถึงศักยภาพของประเทศไทยในการผลักดันอุตสาหกรรมอีสปอร์ตให้เป็นอีกหนึ่งอุตสาหกรรมหลักของประเทศ ซึ่งนโยบายของรัฐบาลก็ได้ให้การสนับสนุนเต็มที่
“เมื่อไม่นานมานี้ พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้มอบหมาย รัฐบาลโดยกระทรวงการท่องเที่ยวและกีฬา และกระทรวงดิจิทัลเพื่อเศรษฐกิจและสังคม ร่วมกันผลักดันอุตสาหกรรมอีสปอร์ตของไทย เพื่อเป็นส่วนหนึ่งของการสร้างซอฟต์ พาวเวอร์ให้กับประเทศ สนับสนุนเพื่อการส่งออกวัฒนธรรมไทยผ่านการออกแบบซอฟแวร์ ด้วยงานศิลปะ ดนตรีการแสดง กีฬา ซึ่งจะมีส่วนสำหรับในการสนับสนุนสินค้าแบรนด์ไทย ท่องเที่ยวไทย และการสร้างรายได้ให้กับประเทศ” น.ส.ไตรศุลี กล่าว
วันอังคารที่ 21 ธันวาคม 2564
สานฝันสร้างอาชีพเกษตรกร ให้สินเชื่อสูงสุด 100,000 บาท
วันอังคารที่ 21 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลจัดทำโครงการสานฝันสร้างอาชีพและยกระดับรายได้เกษตรกร โดยให้สินเชื่อรายละไม่เกิน 100,000 บาท อัตราดอกเบี้ยร้อยละ 4 ใน 3 ปีแรก ผู้เป็นหนี้เสียสามารถขอกู้ได้ ใช้บุคคลหรือหลักทรัพย์ค้ำประกัน เพื่อเป็นเงินทุนหมุนเวียนในการประกอบอาชีพด้านการเกษตรโดยเน้นกลุ่มที่มีตลาดรองรับ มีการประกันราคารับซื้อผลผลิต ให้สามารถสร้างรายได้ระยะสั้นใน 4-6 เดือน และต่อยอดเป็นอาชีพที่มั่นคงได้ เกษตรกรที่สนใจติดต่อได้ที่สำนักงานปศุสัตว์ใกล้บ้าน หรือที่ ธ.ก.ส. ทุกสาขาทั่วประเทศ ภายในวันที่ 31 มี.ค. 2567 โดยกรมปศุสัตว์พร้อมให้คำแนะนำแก่ผู้เข้าร่วมโครงการตลอดห่วงโซ่การผลิต เช่น การเลี้ยงสัตว์ การป้องกันโรคสัตว์ การควบคุมมาตรฐานฟาร์ม การแปรรูป และการตลาด
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอาทิตย์ที่ 3 กรกฎาคม 2565
โฆษกรัฐบาลสวน “ก้าวไกล” เล่นการเมืองแต่พองาม จวกเรื่องละเอียดอ่อน หากไม่รู้จริงก็อยู่เงียบๆ ยังจะดีกว่า เหน็บไหนว่ามีไม้เด็ด เห็นเรื่องไหนเป็นกระแสมีแต่รีบโดดผสมโรง
โฆษกรัฐบาลสวน “ก้าวไกล” เล่นการเมืองแต่พองาม จวกเรื่องละเอียดอ่อน หากไม่รู้จริงก็อยู่เงียบๆ ยังจะดีกว่า เหน็บไหนว่ามีไม้เด็ด เห็นเรื่องไหนเป็นกระแสมีแต่รีบโดดผสมโรง
วันที่ 3 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่พรรคก้าวไกลระบุว่ายังมีข้อมูลอภิปรายไม่ไว้วางใจเข้ามาเรื่อยๆ และยังมีประเด็นใหม่เพิ่มขึ้นมา เช่น การรุกล้ำน่านฟ้าจากประเทศเพื่อนบ้าน และท่าทีของประเทศไทยที่ตอบสนองในเรื่องนี้ เป็นไปในท่าทีที่เป็นมิตรมากกว่าที่จะปกป้องประชาชนของตนเองว่า หากฝ่ายค้านจะโหมโรงเรียกร้องความสนใจก็โหมโรงไป แต่ต้องอยู่บนความพอเหมาะพอดีด้วย เรื่องบางเรื่องเป็นเรื่องละเอียดอ่อน เป็นเรื่องของความสัมพันธ์ระหว่างประเทศ หากไม่รู้ข้อมูลหรือข้อเท็จจริงก็ควรอยู่เงียบๆ ยังจะดีกว่า ไม่ใช่พยายามโยงทุกเรื่องให้เป็นเรื่องการเมืองไปหมด ประเทศจะเสียหายหรือไม่อย่างไรไม่สน แบบนั้นเรียกว่าใช้ไม่ได้ เพราะเอาแต่ได้ ไม่ได้ยึดประโยชน์ประเทศและประชาชนเป็นหลัก อยากให้นึกถึงประเทศด้วย อย่างไรก็ตาม การที่ฝ่ายค้านหยิบเรื่องนี้ขึ้นมาพูดนั้นเท่ากับการยอมรับไปในตัวว่า ข้อมูล หลักฐาน หรือข้อเท็จจริงที่อ้างว่าเป็นไม้เด็ดนั้นอาจจะไม่มีอยู่จริง พอเจอเรื่องที่เป็นกระแสจึงรีบกระโดดเข้าใส่ ผสมโรงไปกับเขาด้วย ถือว่าน่าผิดหวัง
"เมื่อฝ่ายค้านบอกว่ามีข้อมูลของรัฐมนตรีเกี่ยวกับเรื่องของการทุจริต การเอื้อประโยชน์ให้แก่พวกพ้องก็ควรนำมาแสดงด้วย อย่าอภิปรายลอยๆ หรือเอาเรื่องในอดีตมาปนกับเรื่องในปัจจุบันโดยไม่ได้ตรวจสอบ เพราะไม่เช่นนั้น คนที่จะทำผิดจริยธรรมอย่างร้ายแรงก็คือฝ่ายค้านเสียเอง ไหนๆ ก็จะเป็นการอภิปรายไม่ไว้วางใจเป็นครั้งสุดท้ายแล้ว ก็อยากจะขอให้สร้างผลงานให้ประชาชนได้จดจำบ้างว่า ฝ่ายค้านได้ทำหน้าที่อะไรในสภาฯ บ้าง เพื่อลบภาพจำที่พรรคก้าวไกลมักจะเอาแต่ไปร่วมกับม็อบบนท้องถนนจนไม่สนใจงานในสภาฯ เหมือนที่ผ่านมา" นายธนกร กล่าว
วันอาทิตย์ที่ 15 พฤษภาคม 2565
SME D Bank คึกคักใน “มหกรรมการเงิน ครั้งที่ 22” สุดปลื้มเอสเอ็มอีไทยตอบรับใช้บริการเติมทุนคู่พัฒนา
กรรมการผู้จัดการ SME D Bank เดินทางมาให้กำลังใจเจ้าหน้าที่ธนาคาร พร้อมให้คำปรึกษาแก่ผู้ประกอบการเอสเอ็มอีไทยที่เข้าใช้บริการเติมทุนและพัฒนาจาก SME D Bank ที่มาร่วมออกบูทในงานมหกรรมการเงิน ครั้งที่ 22 (Money Expo 2022) อย่างคึกคัก
วันนี้ (14 พฤษภาคม 2565) นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เดินทางมาให้กำลังใจเจ้าหน้าที่ธนาคาร พร้อมให้คำปรึกษาแก่ผู้ประกอบการเอสเอ็มอีไทยที่เข้าใช้บริการเติมทุนและพัฒนาจาก SME D Bank ที่มาร่วมออกบูทในงานมหกรรมการเงิน ครั้งที่ 22 (Money Expo 2022) อย่างคึกคัก ในโอกาสนี้ นายสันติ วิริยะรังสฤษฎ์ ประธานจัดงานมหกรรมการเงิน ให้เกียรติเยี่ยมชมบูทของ SME D Bank ด้วย ทั้งนี้ บูทของ SME D Bank ในงานมหกรรมการเงิน ครั้งที่ 22 อยู่ที่หมายเลข L4 ให้บริการถึงวันที่15 พฤษภาคม 2565 นี้ ณ อาคารชาเลนเจอร์ 2-3 อิมแพ็ค เมืองทองธานี โดยเตรียมโปรโมชั่นพิเศษไว้บริการเอสเอ็มอีไทย เช่น “สินเชื่อ 3D” อัตราดอกเบี้ยเริ่มต้น 4.5 % ต่อปี วงเงินกู้สูงสุด 50 ล้านบาท ผ่อนนาน 10 ปี และ “สินเชื่อ SMEs Re-Start” สนับสนุนเอสเอ็มอีธุรกิจท่องเที่ยวและเกี่ยวเนื่อง ดอกเบี้ยเริ่มต้น 5.5 % ต่อปี วงเงินกู้สูงสุด 5 ล้านบาท ผ่อนนาน 10 ปี และปลอดชำระเงินต้นสูงสุด 24 เดือน ด้านงานพัฒนา มอบสิทธิเข้าร่วมกิจกรรมยกระดับพัฒนาธุรกิจ ช่วยเพิ่มรายได้ ขยายตลาด ฟรี พิเศษ! ยื่นขอสินเชื่อภายในงาน รับบัตร STARBUCKS CARD มูลค่า 200 บาท (จำนวนจำกัด) หรือลงทะเบียนรับคำปรึกษาแนะนำสินเชื่อ รับ Gift Set “SME D Gift ดูแลด้วยใจ”
วันจันทร์ที่ 20 กันยายน 2564
ผู้ตรวจราชการฯ บรรจง เปิดงานสัมมนาการจัดทำข้อมูลภาคอุตสาหกรรมเพื่อการเตือนภัยเศรษฐกิจ อุตสาหกรรมระดับจังหวัด
งานสัมมนาการจัดทำข้อมูลภาคอุตสาหกรรมเพื่อการเตือนภัยเศรษฐกิจอุตสาหกรรมระดับจังหวัด โดยการบูรณาการข้อมูลอุตสาหกรรม ปีงบประมาณ พ.ศ. 2564 ภายใต้โครงสร้างเศรษฐกิจของประเทศที่เข้มแข็ง ผ่านระบบ Web Conference (ZOOM)
ผู้ตรวจราชการฯ บรรจง เปิดงานสัมมนาการจัดทำข้อมูลภาคอุตสาหกรรมเพื่อการเตือนภัยเศรษฐกิจอุตสาหกรรมระดับจังหวัด
วันนี้ (20 กันยายน 2564) นายบรรจง สุกรีฑา ผู้ตรวจราชการกระทรวงอุตสาหกรรม เป็นประธานเปิดงานสัมมนาการจัดทำข้อมูลภาคอุตสาหกรรมเพื่อการเตือนภัยเศรษฐกิจอุตสาหกรรมระดับจังหวัด โดยการบูรณาการข้อมูลอุตสาหกรรม ปีงบประมาณ พ.ศ. 2564 ภายใต้โครงสร้างเศรษฐกิจของประเทศที่เข้มแข็ง อันเป็นแรงขับเคลื่อนผลักดันให้มูลค่าการลงทุนในส่วนภูมิภาคเพิ่มสูงขึ้น ประกอบกับอัตราการเจริญเติบโตของเศรษฐกิจ ซึ่งภาคอุตสาหกรรมต้องมีการพัฒนาระบบข้อมูลเชิงลึกด้านเศรษฐกิจอุตสาหกรรมเพื่อเตือนภัยในเชิงพื้นที่ โดยถือเป็นภารกิจหลักที่สำคัญของสำนักงานอุตสาหกรรมจังหวัดในฐานะตัวแทนของกระทรวงอุตสาหกรรมในส่วนภูมิภาคทำหน้าที่ศึกษา วิเคราะห์สภาวะการลงทุนอุตสาหกรรม อัตราการขยายตัวของอุตสาหกรรมการผลิตแต่ละประเภท รวมทั้งแนวโน้มการพัฒนาอุตสาหกรรมในพื้นที่ระดับจังหวัดให้สามารถนำไปจัดทำนโยบายและแผนยุทธศาสตร์ที่ชัดเจน โดยมี นายนฤบดินทร์ วุฒิวรรณ ผู้อำนวยการกองยุทธศาสตร์และแผนงาน ร่วมเปิดสัมมนา ณ อก.1 ชั้น 2 อาคารสำนักงานปลัดกระทรวงอุตสาหกรรม ผ่านระบบ Web Conference (ZOOM)
ทั้งนี้ การจัดสัมมนาดังกล่าวฯ สำนักงานปลัดกระทรวงอุตสาหกรรมดำเนินการร่วมกับมูลนิธิสถาบันวิจัยนโยบายเศรษฐกิจการคลัง เพื่อให้เจ้าหน้าที่ที่เกี่ยวข้องรับทราบความสำคัญของข้อมูลภาคอุตสาหกรรม และสามารถนำข้อมูลไปประยุกต์ใช้ได้ในพื้นที่ โดยกลุ่มเป้าหมาย คือ สำนักงานอุตสาหกรรมจังหวัด 76 จังหวัด และหน่วยงานต่าง ๆ จำนวนประมาณ 90 คน ซึ่งได้รับเกียรติจากวิทยากรผู้ทรงคุณวุฒิทั้งจากภาครัฐและเอกชน ได้แก่ ดร.พิสิทธิ์ พัวพันธ์ ผู้อำนวยการสำนักนโยบายเศรษฐกิจมหภาค สำนักงานเศรษฐกิจการคลัง (สศค.) ดร.ชลจิต วรวังโส วีรกุล ผู้ช่วยเลขาธิการด้านเศรษฐกิจมหภาค สำนักงานคณะกรรมการนโยบายเขตพัฒนาพิเศษภาคตะวันออก (สกพอ.) คุณเกรียงไกร เธียรนุกุล รองประธานสภาอุตสาหกรรมแห่งประเทศไทย แพทย์หญิงวรรณา หาญเชาว์วรกุล คณะกรรมการผู้ทรงคุณวุฒิ กรมควบคุมโรค คุณวิศิษฐ์ ลิ้มลือชา นายกสมาคมผู้ผลิตอาหารสำเร็จรูป คุณธเนศ มหัทธนาลัย ผู้อำนวยการฝ่ายวิจัยธุรกิจและอุตสาหกรรม ธนาคารกรุงศรีอยุธยา ผู้แทนจากสถาบันวิจัยนโยบายเศรษฐกิจการคลัง มาให้ความรู้ ความเข้าใจด้านวิชาการและแนวทางการนำไปใช้ประโยชน์ รวมถึงเป็นการเผยแพร่แก่ผู้ประกอบการ เพื่อประกอบการพิจารณากลยุทธ์ในการปรับตัวสำหรับการประกอบกิจการภายใต้ช่วงวิกฤติสถานการณ์และสภาพเศรษฐกิจในปัจจุบัน
ทั้งนี้ การประชุมดังกล่าวเป็นไปตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 ฉบับที่ 32 ลงวันที่ 28 สิงหาคม พ.ศ. 2564
วันศุกร์ที่ 17 กันยายน 2564
สธ.คาดเริ่มฉีดวัคซีนไฟเซอร์เด็กอายุ 12-17 ปีตั้งแต่ 4 ต.ค. กลุ่มนอกระบบศึกษาลงทะเบียนผ่าน รพ.
กระทรวงสาธารณสุข คาดฉีดวัคซีนไฟเซอร์นักเรียนอายุ 12-17 ปี วันที่ 4 ต.ค.เป็นต้นไป ขณะนี้อยู่ระหว่างสำรวจความต้องการจากผู้ปกครองแล้วเสร็จใน 1-2 สัปดาห์นี้เพื่อจัดสรรวัคซีนให้เพียงพอ ส่วนกลุ่มนอกระบบศึกษาลงทะเบียนฉีดที่โรงพยาบาลได้
บ่ายวันนี้ (17 กันยายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์โสภณ เอี่ยมศิริถาวร รองอธิบดีกรมควบคุมโรค แถลงสถานการณ์โรคโควิด 19 และการฉีดวัคซีนโควิด 19 ว่า ขณะนี้ผู้ป่วยที่มีอาการปอดอักเสบ ใส่เครื่องช่วยหายใจมีแนวโน้มลดลง ทำให้มีเตียงไอซียูดูแลผู้ป่วยเหลือมากขึ้น สำหรับการฉีดวัคซีนโควิด 19 ข้อมูลถึงวันที่ 16 กันยายน 2564 ฉีดสะสม 43,342,103 โดส โดยฉีดเข็ม 1 ได้ครอบคลุมเกือบร้อยละ 40
ขณะนี้มีวัคซีนสำหรับเด็กอายุ 12-17 ปีที่ขึ้นทะเบียนกับสำนักงานคณะกรรมการอาหารและยา (อย.) บริษัทเดียวคือไฟเซอร์ เด็กกลุ่มนี้ส่วนใหญ่เรียนชั้นมัธยมศึกษาหรือเทียบเท่า เช่น ปวช. มีประมาณ 4.5 ล้านคน อยู่ระหว่างโรงเรียนสำรวจความประสงค์ผู้ปกครอง ใช้เวลาประมาณ 1-2 สัปดาห์ และแจ้งสำนักงานสาธารณสุขจังหวัด/สำนักอนามัย กทม. รวบรวมจำนวนนักเรียน ส่งให้กรมควบคุมโรคจัดสรรวัคซีนไฟเซอร์ คาดว่าจะเริ่มฉีดได้วันที่4 ตุลาคมนี้ ซึ่งจะนัดหมายการฉีดที่โรงเรียน ทั้งภาครัฐ เอกชน อาชีวศึกษา โรงเรียนตำรวจตระเวนชายแดน โรงเรียนพระปริยัติธรรม สถาบันการศึกษาปอเนาะ และโรงเรียนประเภทอื่นที่มีนักเรียน 12-17 ปี หรืออาจจัดบริการในสถานที่อื่นใกล้โรงเรียนได้ ซึ่งกระทรวงศึกษาธิการและกระทรวงสาธารณสุขมีประสบการณ์ให้วัคซีนนักเรียนในสถานศึกษามาก่อน ดำเนินการฉีดพร้อมกันทุกชั้นปี โดยบุคลากรของโรงพยาบาลที่โรงเรียนประสานไว้ และมีระบบติดตามอาการไม่พึงประสงค์ 30 วัน
“ยืนยันว่าการฉีดวัคซีนไม่ได้เป็นเงื่อนไขในการเปิดเรียนช่วงต้นเดือนพฤศจิกายนนี้ แต่วัคซีนช่วยให้มีความปลอดภัยเพิ่มขึ้น เด็กที่ไม่ได้ฉีดวัคซีนก็เข้าเรียนได้ร่วมกับการเข้มงวดมาตรการป้องกันโรค ภายใต้การพิจารณาของคณะกรรมการโรคติดต่อจังหวัด ส่วนผู้ปกครองที่กังวลเรื่องภาวะกล้ามเนื้อหัวใจอักเสบ ประสงค์ให้บุตรหลานฉีดวัคซีนชนิดเชื้อตาย ต้องรอการขึ้นทะเบียนปรับการใช้ในเด็กจาก อย.ก่อน สำหรับเด็กที่มี
โรคประจำตัวไม่ได้เรียนหนังสือเข้ารับวัคซีนที่โรงพยาบาลที่รักษาประจำได้ เด็กเรียนที่บ้านหรือโฮมสคูลก็ลงทะเบียนรับวัคซีนกับโรงพยาบาลใกล้บ้านได้เช่นกัน” นายแพทย์โสภณกล่าว
นายแพทย์โสภณกล่าวต่อว่า การฉีดวัคซีนโมเดอร์นากับภาคเอกชนที่จะเข้ามาช่วงเดือนตุลาคมนั้น หากยังไม่เคยฉีดวัคซีนโควิด 19 ชนิดใดมาก่อน สามารถฉีดตามแผนปกติของโมเดอร์นา ถ้าฉีดมาก่อนแล้วให้ปรึกษาแพทย์ก่อนเพื่อรับคำแนะนำที่เหมาะสม ส่วนการเปิดประเทศ สถานที่ท่องเที่ยวจังหวัดต่างๆ ขณะนี้อยู่ระหว่างการเตรียมการ โดยช่วงสิ้นเดือนกันยายนจะมีการประเมินความพร้อมของแต่ละจังหวัด พิจารณาทั้งความพร้อมด้านการแพทย์และสาธารณสุข ประชาชนและผู้ประกอบการในพื้นที่ สถานประกอบการด้านท่องเที่ยวที่ต้องมีมาตรฐาน SHA Plus พนักงานรับวัคซีนแล้ว มีการตรวจหาเชื้อ เพื่อความปลอดภัย
********************************** 17 กันยายน 2564
วันอังคารที่ 23 สิงหาคม 2565
สำนักงานสลากกินแบ่งรัฐบาลพร้อมออกสลากสัญจร งวดวันที่ ๑ กันยายน 2565 นี้ ที่จังหวัดนครนายก
ในการออกรางวัลงวดวันที่ ๑ กันยายน 2565 นี้ สำนักงานสลากกินแบ่งรัฐบาลจะเดินทางไปออกรางวัลสลากสัญจร ณ ห้องราชพฤกษ์ ชลพฤกษ์ รีสอร์ท จังหวัดนครนายก เพื่อเปิดโอกาสให้ประชาชนในต่างจังหวัดได้เห็นขั้นตอนและวิธีการตลอดจนอุปกรณ์ที่ใช้ในการออกรางวัลด้วยตนเอง
พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยต่อผู้สื่อข่าวว่า ในการออกรางวัลงวดวันที่ ๑ กันยายน 2565 นี้ สำนักงานสลากกินแบ่งรัฐบาลจะเดินทางไปออกรางวัลสลากสัญจร ณ ห้องราชพฤกษ์ ชลพฤกษ์ รีสอร์ท จังหวัดนครนายก เพื่อเปิดโอกาสให้ประชาชนในต่างจังหวัดได้เห็นขั้นตอนและวิธีการตลอดจนอุปกรณ์ที่ใช้ในการออกรางวัลด้วยตนเอง จะได้ไม่หลงเชื่อข่าวลือเรื่องเลขเด็ดจากกลุ่มมิจฉาชีพที่ทำการหลอกลวงต้มตุ๋น ผ่านทางสังคมออนไลน์และการส่งจดหมายแอบอ้างว่าสามารถให้ตัวเลขที่จะออกรางวัลได้ สำหรับการออกรางวัลครั้งนี้ ผู้ว่าราชการจังหวัดนครนายก ให้เกียรติเป็นประธานกรรมการออกรางวัล รวมทั้งข้าราชการระดับสูง ผู้นำชุมชนและผู้แทนสื่อมวลชนในพื้นที่ร่วมเป็นคณะกรรมการออกรางวัล โดยจะเชิญข้าราชการหรือบุคลากรของจังหวัดร่วมทำหน้าที่หมุนวงล้อสลับกับพนักงานหมุนวงล้อของสำนักงานสลากกินแบ่งรัฐบาลด้วย โดยการออกรางวัลเป็นไปตามมาตรฐานสากล โปร่งใส ตรวจสอบได้ทุกขั้นตอน ทั้งนี้ การออกรางวัลได้ดำเนินการตามมาตรการในการป้องกันโควิด-19 ของรัฐบาล อย่างเคร่งครัด ด้วยการทำความสะอาดสถานที่ด้วยน้ำยาฆ่าเชื้อและแอลกอฮอล์ มีการตรวจวัดอุณหภูมิคณะกรรมการออกรางวัล บุคลากร สื่อมวลชน และผู้ที่เกี่ยวข้องทุกท่าน การรักษาระยะห่างระหว่างบุคคล รวมทั้งให้สวมหน้ากากอนามัยตลอดเวลาที่อยู่ในพื้นที่ สำหรับประชาชนที่สนใจสามารถเข้าชมการออกรางวัลได้ด้วยตนเองโดยไม่มีค่าใช้จ่าย พร้อมนำบัตรประจำตัวประชาชนแสดงในวันดังกล่าวด้วย และขอความร่วมมือปฏิบัติตามมาตรการป้องกันการแพร่ระบาดของโรคติดเชื้อโควิด-19 อย่างเคร่งครัดนอกจากนี้ยังสามารถรับชมการถ่ายทอดสดได้ผ่านช่องทางต่างๆ ดังนี้
- สถานีโทรทัศน์อมรินทร์ ทีวี ตั้งแต่เวลา ๑๓.๕๐ น. เป็นต้นไป
- สถานีโทรทัศน์ไทยรัฐทีวี ตั้งแต่เวลา ๑๔.๐๐ น. เป็นต้นไป
- LINE TODAYตั้งแต่เวลา ๑๔.๓๐ น. เป็นต้นไป
- เว็บไซต์สำนักงานสลากกินแบ่งรัฐบาล www.glo.or.thตั้งแต่เวลา ๑๔.๓๐ น. เป็นต้นไป
- รับฟังการถ่ายทอดเสียงทางสถานีวิทยุกระจายเสียงแห่งประเทศไทย กรมประชาสัมพันธ์ ตั้งแต่เวลา ๑๔.๓๐ น. เป็นต้นไป
ผู้อำนวยการสำนักงานสลากกินแบ่งรัฐบาล กล่าวเพิ่มเติมว่า นอกจากการเดินทางมาออกรางวัลสลากสัญจรแล้ว สำนักงานสลากกินแบ่งรัฐบาลยังได้จัดกิจกรรมการช่วยเหลือสังคม (CSR) ในวันที่ 31 สิงหาคม 2565 ได้แก่ การส่งมอบบ้านตามโครงการบ้านห่วงใยจากใจ GLO ซึ่งเป็นโครงการที่จัดสร้างบ้านให้กับประชาชนที่มีบ้านพักอาศัยไม่มั่นคงถาวร จำนวน 83 หลัง สำหรับจังหวัดนครนายก จะทำการส่งมอบบ้าน จำนวน 1 หลัง ให้กับนางสาวสุรินทร์ ดวงดี และในวันเดียวกันจะจัดกิจกรรมจัดเลี้ยงอาหารกลางวันเด็กที่โรงเรียนวัดท่าช้าง (แสงปัญญาวิทยาคาร) สลากกินแบ่งรัฐบาลสงเคราะห์ อีกด้วย สำนักงานสลากกินแบ่งรัฐบาลจึงขอเชิญประชาชนชาวจังหวัดนครนายกและจังหวัดใกล้เคียง ร่วมชมการออกรางวัลสลากสัญจรครั้งนี้ได้ในวันที่ ๑ กันยายน 2565 รวมทั้งติดตามความเคลื่อนไหวและภารกิจที่น่าสนใจของสำนักงานสลากกินแบ่งรัฐบาล ได้ที่ www.glo.or.th
วันพุธที่ 29 มิถุนายน 2565
!!เตือน! 30 มิ.ย. - 2 ก.ค. นี้ 16 จว. ภาคเหนือ - อีสาน ระวังน้ำท่วมฉับพลัน น้ำป่าไหลหลาก
.....
กรมป้องกันและบรรเทาสาธารณภัย (ปภ.) แจ้งเตือน 16 จังหวัดภาคเหนือและภาคตะวันออกเฉียงเหนือ เฝ้าระวังสถานการณ์น้ำท่วมฉับพลันและน้ำป่าไหลหลากในช่วงวันที่ 30 มิ.ย. - 2 ก.ค. 65 เนื่องจากคาดการณ์ว่าสภาวะอากาศในพื้นที่ดังกล่าวจะมีฝนเพิ่มขึ้นและมีฝนตกหนักถึงหนักมาก ดังนี้
.
ภาคเหนือ 9 จังหวัด
- จ.แม่ฮ่องสอน ทุกอำเภอ
- จ.เชียงใหม่ ได้แก่ อ.เมือง แม่แจ่ม เวียงแหง เชียงดาว แม่แตง ดอยสะเก็ด สะเมิง หางดง กัลยาณิวัฒนา และอมก๋อย
- จ.เชียงราย ได้แก่ อ.เมือง แม่สรวย แม่ฟ้าหลวง แม่จัน และเวียงแก่น
- จ.ลำพูน ได้แก่ อ.เมือง แม่ทา บ้านโฮ่ง ทุ่งหัวช้าง ลี้ และบ้านธิ
- จ.ลำปาง ได้แก่ อ.เมือง เถิน เสริมงาม สบปราบ วังเหนือ เมืองปาน แจ้ห่ม งาว แม่เมาะ ห้างฉัตร แม่ทะ และแม่พริก
- จ.พะเยา ได้แก่ อ.เมือง เชียงคา ปง จุน และภูซาง
- จ.น่าน ได้แก่ อ.นาหมื่น สองแคว เฉลิมพระเกียรติ ปัว เวียงสา ทุ่งช้าง ท่าวังผา บ่อเกลือ และแม่จริม
- จ.แพร่ ทุกอำเภอ
- จ.อุตรดิตถ์ ได้แก่ อ.ท่าปลา บ้านโคก น้ำปาด และลับแล
.
ภาคตะวันออกเฉียงเหนือ 7 จังหวัด
- จ.เลย ได้แก่ อ.เมือง นาแห้ว ด่านซ้าย ภูเรือ ภูหลวง และปากชม
- จ.หนองบัวลำภู ได้แก่ อ.สุวรรณคูหา
- จ.บึงกาฬ ได้แก่ อ.บุ่งคล้า
- จ.อุดรธานี ได้แก่ อ.นายูง และน้ำโสม
- จ.หนองคาย ได้แก่ อ.สังคม
- จ.นครพนม ได้แก่ อ.เมือง
- จ.สกลนคร ได้แก่ อ.ภูพาน
.
พร้อมประสานหน่วยงานที่เกี่ยวข้องติดตามสถานการณ์อย่างใกล้ชิด จัดเตรียมเครื่องมือเครื่องจักรกลฯ และทีมปฏิบัติการให้พร้อมเผชิญเหตุและช่วยเหลือประชาชนทันที โดยหากประชาชนสามารถแจ้งเหตุหรือขอความช่วยเหลือได้ทางไลน์ @1784DDPM/ แอปฯ “พ้นภัย”/ สายด่วนนิรภัย 1784 ตลอด 24 ชม. รวมถึงติดตามประกาศการแจ้งเตือนภัยได้ที่แอปฯ “THAI DISASTER ALERT”
#ไทยคู่ฟ้า #ร่วมต้านโควิด19
-------------------
วันจันทร์ที่ 25 เมษายน 2565
ศบค.ปรับพื้นที่เหลือเพียงสีเหลืองเหลืองและสีฟ้า ให้ดื่มแอลกอฮอล์ในร้านได้ถึง 24.00 น.
วันเสาร์ที่ 23 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
ศบค.เห็นชอบปรับระดับพื้นที่สถานการณ์ทั่วราชอาณาจักรให้เหลือเพียงพื้นที่เฝ้าระวังสูง สีเหลือง 65 จังหวัด และพื้นที่นำร่องท่องเที่ยว สีฟ้า 12 จังหวัด ตั้งแต่วันที่ 1 พ.ค.65 เป็นต้นไป โดยให้บริโภคเครื่องดื่มแอลกอฮอล์ในร้านอาหารที่ผ่านมาตรฐาน SHA+ หรือ Thai Stop Covid 2+ ได้ ไม่เกินเวลา 24.00 น. และปฏิบัติตามมาตรการ COVID Free Setting พร้อมทั้งปรับนิยามผู้สัมผัสใกล้ชิดเสี่ยงสูง คือ ผู้ที่ไม่ได้สวมหน้ากากอนามัย หรือชุด PPE ใกล้ชิดพูดคุยกับผู้ติดเชื้อโควิด-19 ในระยะไม่เกิน 2 เมตร นานกว่า 5 นาที หรือ อยู่ในสถานที่ปิดร่วมกันนานกว่า 30 นาที ลดการกักตัวเหลือ 5 วัน สังเกตอาการอีก 5 วัน ตรวจ ATK ในวันที่ 5 และ 10 ส่วนการ WFH ให้หน่วยงานพิจารณาตามความเหมาะสม
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอาทิตย์ที่ 19 ธันวาคม 2564
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม ติดตามความคืบหน้าโครงการเสริมทรายป้องกันการกัดเซาะชายหาดจอมเทียน
พร้อมกำชับหาทางเร่งรัด รองรับเปิดประเทศรับนักท่องเที่ยว
วันเสาร์ที่ 18 ธันวาคม 2564 ดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม ติดตามความคืบหน้าโครงการเสริมทรายป้องกันการกัดเซาะชายหาดจอมเทียน อ.บางละมุง จ.ชลบุรี ความยาวรวม 6.2 ก.ม. แบ่งการดำเนินการเป็น 2 ระยะ ได้แก่ ระยะที่หนึ่ง 3,575 ม. และระยะที่สอง 2,855 ม. ขณะนี้อยู่ระหว่างดำเนินการระยะที่หนึ่ง คืบหน้าไปแล้ว 22 เปอร์เซ็นต์ ระยะทาง 570 ม. ซึ่งล่าช้ากว่าแผนที่วางไว้ 36.56 เปอร์เซ็นต์ ท่านรัฐมนตรีช่วยฯ ได้สั่งการให้กรมเจ้าท่าพิจารณาแผนการเร่งรัดให้โครงการดังกล่าวแล้วเสร็จโดยเร็ว เพื่อฟื้นฟูชายหาดจอมเทียนให้กลับมาสวยงาม เป็นการส่งเสริมการท่องเที่ยว สร้างรายได้สู่ชุมชนและประเทศ
จากนั้นเดินทางไปยังท่าเทียบเรือพัทยาใต้ (แหลมบาลีฮาย) ตรวจมาตรการป้องกัน COVID-19 เพื่อเตรียมความพร้อมรับนักท่องเที่ยวช่วงเทศกาลปีใหม่ 2565 เนื่องจากเป็นท่าเรือสำหรับเดินทางไปเกาะล้าน รองรับนักท่องเที่ยวเฉลี่ย 7,000 - 10,000 คนต่อวันและในช่วงเทศกาลปีใหม่คาดว่าจะมีจำนวนเพิ่มขึ้น ท่านรัฐมนตรีช่วยฯ ได้กำชับให้เข้มงวดมาตรการป้องกัน COVID-19 ควบคู่กับการดูแลความปลอดภัยและการอำนวยความสะดวกผู้เดินทาง
วันพุธที่ 6 กรกฎาคม 2565
อัปเดต! ความคืบหน้ารถไฟฟ้าโมโนเรล สายสีเหลือง - สายสีชมพู พร้อมเดินรถเสมือนจริงปลายปีนี้
.....
นายศักดิ์สยาม ชิดชอบ รมว.คมนาคม เผยภายหลังลงพื้นที่ติดตามความคืบหน้าการก่อสร้างโครงการรถไฟฟ้ารางเดี่ยว (โมโนเรล) สายสีเหลือง ช่วงลาดพร้าว - สำโรง และโครงการรถไฟฟ้าสายสีชมพู ช่วงแคราย - มีนบุรี ซึ่งเป็นโครงการตามแผนแม่บทระบบขนส่งมวลชนทางรางในเขตกรุงเทพมหานครและปริมณฑล (M-MAP) และกำหนดให้เป็นระบบขนส่งมวลชนสายรองประเภทรถไฟฟ้ารางเดี่ยวแบบคร่อมราง (Straddle Monorail) ที่ก่อสร้างเป็นทางยกระดับตลอดเส้นทาง 2 สายแรกของประเทศ
.
รถไฟฟ้าสายสีเหลือง มีความคืบหน้าในภาพรวมคิดเป็น 92.93% แบ่งเป็นงานโยธา 93.42% และงานระบบรถไฟฟ้า 92.29%
.
การเดินรถมีแนวเส้นทางเริ่มต้นที่แยกรัชดา - ลาดพร้าว บริเวณหน้าอาคารจอดแล้วจร สถานีลาดพร้าว ของรถไฟฟ้ามหานคร สายเฉลิมรัชมงคล (MRT สายสีน้ำเงิน) ไปตามแนวถนนลาดพร้าว ถึงทางแยกบางกะปิ เข้าสู่ถนนศรีนครินทร์ ข้ามทางแยกต่างระดับพระราม 9 ผ่านแยกพัฒนาการ แยกศรีนุช แยกศรีอุดม แยกศรีเอี่ยม แยกศรีเทพา เข้าสู่ถนนเทพารักษ์ และสิ้นสุดที่บริเวณแยกเทพารักษ์ รวมระยะทางประมาณ 30.4 กม.
.
รถไฟฟ้าสายสีชมพู มีความคืบหน้าในภาพรวมคิดเป็น 88.51% แบ่งเป็นงานโยธา 90.06% และงานระบบรถไฟฟ้า 87.02%
.
การเดินรถมีจุดเริ่มต้นบนถนนรัตนาธิเบศร์ บริเวณถัดจากศูนย์ราชการจังหวัดนนทบุรี ผ่านแยกแครายเข้าสู่ถนนติวานนท์ ตัดเข้าสู่ถนนแจ้งวัฒนะที่บริเวณใกล้กับ ห้าแยกปากเกร็ด ผ่านแยกหลักสี่ เข้าสู่ถนนรามอินทราจนถึงแยกมีนบุรี เลี้ยวขวาสู่ถนนรามคำแหง ซึ่งมีสถานีสุดท้ายที่บริเวณใกล้ซอยรามคำแหง 192 ระยะทางประมาณ 34.5 กม.
.
สำหรับแผนทดสอบเดินรถเสมือนจริง (Trial Run) จะเริ่มภายในเดือน ต.ค. 2565 ก่อนจะเปิดให้บริการเต็มรูปแบบทั้งสองเส้นทางในปี 2566
#ไทยคู่ฟ้า #ร่วมต้านโควิด19
-------------------